Tanggungjawab Menyokong Perniagaan Muslim 


Oleh : Mohd Asri b. Zainul Abidin 

moasriza@yahoo.com. 


Sikap tolong menolong, bantu membantu dan jamin-menjamin sesama muslim di dalam 
perkara makruf atau kebaikan adalah merupakan tuntutan al-ukhuwwah al-Islamiyyah 
(persaudaraan Islam). Seseorang muslim sentiasa berusaha membantu saudara muslimnya 
yang lain. Membantu sesama muslim adalah antara tanggungjawab yang mesti dipikul 
oleh bahu setiap yang beriman dengan ayat Allah (maksudnya) “Sesungguhnya orang 
beriman itu bersaudara” (Surah al-Hujurat ayat 10). Bagi membuktikan persaudaraan 
islam yang tulin, baginda Nabi s. a. w. menghuraikan di dalam hadithnya, daripada Abi 
Musa r.a., sabda Nabi s. a. w.: “Bandingan seorang mukmin dengan seorang mukmin yang 
lain bagaikan satu bangunan, kuat-menguatkan antara satu sama lain”, (riwayat al- 
Bukhari dan Muslim). 

Seperti yang kita maklumi, pembabitan umat Islam di tanahair kita dalam bidang 
perniagaan masih dalam keadaan yang tidak kukuh. Para peniaga muslim menghadapi 
cabaran yang kuat di sudut persaingan. Agak sukar untuk kita dapati pasaraya-pasaraya 
besar dimiliki oleh muslim atau memasarkan barangan keluaran muslim. Ini berlaku 
disebabkan faktor-faktor tertentu, mungkin salah satunya perkauman. 

Di samping itu kedai yang dimiliki oleh umat Islam juga jumlahnya terhad. Demikian 
juga barangan produk muslim lebih terhad. Lebih daripada itu, kita dapati agak sukar 
selain daripada muslim membeli barangan produk umat Islam. Keadaan ini tentu akan 
menjadi lebih buruk sekiranya umat Islam sendiri tidak membeli di gerai, kedai dan 
pasaraya yang dimiliki oleh saudara muslim mereka. Demikian juga keadaan menjadi 
lebih buruk sekiranya umat Islam tidak membantu membeli produk muslim. 

Padahal dalam keadaan sebeginilah setiap umat Islam lebih dituntut melahirkan sikap 
persaudaraan Islam. Menghasilkan produk keluaran muslim adalah suatu kewajipan agar 
kita bebas dan tidak bergantung kepada orang lain. Demikian juga membeli produk 
muslim, atau di kedai dan pasaraya yang dimiliki oleh orang Islam adalah kewajipan agar 
tanggungjawab tersebut berjaya disempurnakan. Juga menunaikan tanggungjawab bantu 
membantu dalam menguatkan umat. Ianya juga menguatkan ekonomi umat. Sekiranya 
individu umat memiliki kuasa harta serta mereka beriman dan beriltizam, maka 
masyarakat Islam sekaligus akan menjadi kuat. Al-Syeikh Mustafa Khin di dalam 
Nuzhah al-Muttaqin ketika menghuraikan hadith “Bandingan seorang mukmin dengan 
seorang mukmin yang lain bagaikan satu bangunan, kuat-menguatkan antara satu sama 
lain” di atas, menyebut: Bandingan yang dibuat dalam hadith ini bertujuan menggalakkan 
bantu membantu dan tolong menolong sesama mukmin. Ini adalah perkara yang mesti 
dilakukan, kerana pembinaan umat tidak akan sempurna dan berhasil kecuali sebahagian 
umat membantu dan menguatkan sebahagian yang lain. Seorang mukmin tidak dapat 
bersendiri dalam urusan dunia dan agamanya, ianya semesti memerlukan pertolongan dan 
bantuan saudaranya yang muk mi n. Jika tidak, dia akan gagal menunaikan 
tanggungjawabnya dan akan cacatlah peraturan dunia dan akhiratnya serta akan termasuk 


dalam golongan yang binasa (Mustafa al-Khin, Nuzhah al-Muttaqin, jld 1, m.s. 

199, cetakan: Muassasah al-Risalah, Beirut). 

Jika ada peniaga muslim di sesuatu tempat, pembeli muslim yang lain hendak 
membantunya dengan membeli daripadanya. Janganlah dijadikan perbezaan harga yang 
sedikit menjadi ukuran. Ini kerana kita tahu, kekuatan ekonomi saudara kita masih lemah 
dalam menghadapi persaingan. Jadikan akidah dan persaudaraan lebih utama, dan 
anggaplah membeli daripada saudara kita yang muslim adalah ibadah. 

Demikian juga jika ada barangan keluaran muslim, pembeli muslim yang lain hendaklah 
membeli daripadanya. Jangan jadikan perbezaan rasa dan kualiti yang sedikit, 
menyebabkan kita menggadaikan persaudaraan kita. Membeli barangan saudara kita yang 
muslim adalah ibadah. Apatah lagi dalam keadaan kita sedang berusaha membangkit 
umat yang kebelakang dalam persaingan ekonominya. Ini semua menunaikan apa yang 
digesa di dalam hadith yang sahih, sabda Nabi s.a.w: “Bandingan golongan mukminin di 
dalam kasih-sayang, simpati dan tolong menolong antara satu sama lain seperti satu 
jasad. Sekiranya satu anggota mengadu kesakitan, maka seluruh anggota akan beijaga 
malam dan demam panas” (Riwayat al-Bukhari dan Muslim). 

Bayangkan kalau semua rumah muslim menggunakan barang keperluan makanan 
hariannya seperti rempah, sos, kicap, minyak masak dan lain-lain keluaran muslim, 
betapa kita telah menguatkan ekonomi saudara-saudara kita para peniaga muslim, dan 
memastikan wang kita sebagai pembeli muslim mengalir kepada saudara kita muslim 
yang lain. Terngamakkah kita menggunakan barangan “orang lain” dan meninggalkan 
barangan saudara muslim kita. Iman yang tulin membantah tindakan ini. Bahkan dalam 
arus persaingan yang ada, kita sebenarnya mengkhianati saudara kita para peniaga 
muslim, yang sedang melaksanakan fardu kifayah mengeluarkan barangan tersebut. 

Sabda Nabi s.a.w.: “Seorang muslim itu saudara muslim yang lain. Dia tidak akan 
mengkhianatinya, mendustainya dan menghinanya. Setiap muslim haram (mencemar) 
maruah, harta dan darah muslim yang lain. Taqwa itu di sini (hati). Cukuplah untuk 
dianggap seseorang melakukan kejahatan dengan dia menghina saudara muslimnya. 
(Riwayat al-Tirmizi, kata hadith ini hasan. Kata al-Sakhawi: Ianya hasan sahih) 

Ibn 'Allan (meninggal 1057H) ketika menghuraikan maksud “tidak mengkhianatinya”, 
berkata: “mengkhianatinya ialah mengurangkan haknya yang mesti ditunaikan iaitu 
tolong menolong dan bantu membantu” (Ibn 'Allan, Dalil al-Falihin, jld. 1, m.s. 17, 
cetakan: Dar al-Fikr, Beirut) 

Hadith-hadith lain begitu banyak yang menunjukkan betapa seorang muslim wajib 
menolong saudaranya muslim yang lain. Seperti yang disebutkan tadi, suasana persaingan 
yang ada menuntut untuk semangat ukhuwwah dipertingkatkan. Malangnya sebahagian 
kuliah-kuliah hambar di masjid dan surau tidak menekan peri pentingnya hal ini. 

Sehingga kita menjadi lemah. Pengusaha-pengusaha muslim tidak mendapat sokongan 
daripada saudara seakidahnya sendiri. 

Bayangkan sekiranya setiap kedai makan dan restoran yang dimiliki oleh orang muslim 


yang tumbuh bagaikan cendawan kebelakangan ini menggunakan produk buatan muslim, 
betapa kita berjaya menguatkan ekonomi umat membantu antara satu sama lain. 
Bayangkan setiap perniagaan muslim mendapat sokongan daripada saudara muslim yang 
lain. Tentu wang umat akan berkisar sesama umat dan penglihatan muslim dalam bidang 
perniagaan akan dapat ditingkatkan. 

Berdasarkan hadith-hadith yang disebutkan, nyata membeli barangan muslim dengan niat 
persaudaraan Islam dan ingin membantunya adalah ibadah. Dalam kata lain, pembeli 
muslim bukan sahaja memperolehi barang, tetapi dia juga memperolehi pahala. Jika ada 
sedikit sebanyak kekurangan, dalam suasana lemah dan persaingan yang ada, kita 
hendaklah menasihati saudara kita penjual muslim dan bersabar. 

Di sudut para peniaga muslim pula, mereka hendaklah mengamalkan akhlak Islam dalam 
perniagaan. Proses menghidupkan suasana tolong menolong di dalam memajukan 
perniagaan muslim tidak akan berjaya jika tidak wujudnya kesedaran dari kedua belah 
pihak. Perkara yang paling buruk sekali di dalam perniagaan ialah penipuan. Peniaga 
muslim ketika mengendalikan perniagaan, atau mengeluarkan produknya hendaklah 
amanah dan sama sekali mengelakkan anasir penipuan di dalam perniagaan. Para penipu 
umat tidak termasuk di kalangan umat Nabi s.a.w. dan tidak layak mendapat pertolongan 
di dalam kalangan masyarakat muslim yang kita idamkan. Dalam hadith riwayat Muslim, 
Rasulallah s.a.w. lalu di hadapan selonggok makanan (untuk dijual), lalu baginda 
memasukkan tangan baginda ke dalamnya. Kemudian di dapati jari baginda lembab. 
Bagianda bertanya: Apa ini wahai tuan punya makanan?. Jawabnya: Ianya terkena hujan, 
wahai Rasululallah!. Baginda lantas bersabda: “Mengapa engkau tidak letak ianya di atas, 
sehingga orang boleh lihat?! ! . Sesiapa yang menipu kami dia bukan dari kalangan kami”. 
Di dalam hadith yang lain Rasulullah s.a.w. bersabda: “Bagi setiap yang belot (menyalahi 
janji) ada bendera pada hari kiamat, dikatakan inilah pengkhianat si pulan”. (Riwayat al- 
Bukhari dan Muslim). 

Kata Dr. Muhammad 'Ali al-Hasyimi: “Sesungguhnya Rasulullah s.a.w. begitu keras 
terhadap penipuan, tipu daya dan pemungkir janji, tidak memadai sekadar mencampak 
jauh penipu dan pengkhianat janji dari masyarakat muslimin di dunia, bahkan 
mengistiharkan bahawa setiap pemungkir janji akan dihimpunkan pada hari kiamat dalam 
keadaan dia membawa bendera penipuan” (Dr. Muhammmad 'Ali al-Hasyimi, Syakhsiah 
al-Muslim, m.s. 164, cetakan: Dar al-Basyair al-Islamiyyah, Beirut) 

Berbekalkan perasaan takutkan azab Allah pada hari kiamat, para peniaga muslim 
mengeluarkan produknya, atau mengendalikan perniagaan dengan penuh amanah dan 
tanpa sebarang tipu daya. Masyarakat Islam pula berusaha membeli barangan para 
peniaga saudara muslim mereka yang dijamin kejujurannya. Para pembeli dalam 
masyarakat Islam beribadah ketika membeli, sementara para peniaga pula beribadah 
ketika menguruskan peniagaan dengan jujur dan amanah. Hasilnya para peniaga muslim 
mendapat jaminan pasaran daripada saudara-saudara muslim mereka, sementara para 
pembeli mendapat barangan yang dijamin kejujuran pengurusan dan produknya. Ja mi nan 
ini tidak tertera di atas kertas perjanjian rasmi, tetapi ianya adalah jaminan iman dan 
taqwa yang melahirkan ukhuwwah islamiyyah atau persaudaraan islam yang melebihi 


segala persaudaraan dan perjanjian. Firman Allah: “Bertolong menolonglah kamu di 
dalam kebaikan dan taqwa, dan janganlah kamu tolong menolong di dalam dosa dan 
permusuhan” (Surah al-Maidah, ayat 2) 

Di samping itu, perlu diingatkan bahawa para peniaga muslim perlulah memastikan 
kualiti dalam pengeluaran dan pengurusan. Ini kerana sikap yang amanah sahaja, tanpa 
kualiti barangan tidak akan dapat memenuhi sasaran. Al-Quran menyebut: 
"Sesungguhnya sebaik-baik orang yang hendak engkau ambil bekerja ialah yang kuat 
(berkemampuan) dan amanah (dipercayai). "(Surah al-Qasas, ayat 26). Kelayakan 
mengendali sesuatu urusan mestilah bergabungnya dua faktor; pertama amanah, kedua; 
kemampuan atau kemahiran. Sekiranya peniaga muslim menggabungkan di dalam 
dirinya sikap amanah berserta kualiti perniagaan, maka dia memberikan khidmat yang 
memuaskan hati umat yang sedang bersiap untuk membantu mereka dengan cara 
membeli produk-produk yang dikeluarkan. Bersemaraklah suasana tolong menolong di 
atas dasar taqwa. 

Juga antara ciri tolong-menolong ialah memudahkan pembeli. Sebagai contohnya; adalah 
mendukacitakan, apabila kita dapati ada kedai runcit muslim yang sebahagian barangan 
penting yang menjadi keperluan tidak dijual di dalamnya. Bila ditanya, jawab empunya 
kedai “untungnya tidak seberapa” atau “untungnya tipis”. Tidakkah dia berfikir sekiranya 
dia menyediakan barangan tersebut dia telah memudahkan pembeli yang datang ke 
kedainya, supaya mereka tidak perlu ke kedai lain lagi. Dalam masa yang sama ianya 
adalah tarikan kepada pembeli dan memudahkan urusan mereka. Memudahkan urusan 
orang lain adalah ibadah, dan juga membawa faedah kepada perniagaan. Perkara seperti 
ini sepatutnya difahami dengan baik oleh peniaga muslim. Dalam hadith Nabi s.a.w. 
bersabda: “..engkau menolong orang lain mengangkat barang ke atas kenderaannya 
adalah sedekah” (Riwayat al-Bukhari dan Muslim). Tentulah peniaga yang menolong 
pembeli memudah kerja pembelinya adalah sedekah. Demikian dia berniaga dan 
beribadah. 

Hendaklah kita semua meniru apa yang dilakukan oleh kaum al-'Asy'ariyin (kaum Abu 
Musa al-'Asy'ari) yang sentiasa tolong menolong antara mereka. Rasulullah s.a.w. 
memuji mereka, sabda baginda: “Sesungguhnya kaum al-'Asy'ariyin apabila keluar 
berperang, atau kurang makanan keluarga mereka di Madinah, mereka himpunkan apa 
yang ada pada mereka dalam satu kain. Kemudian mereka membahagikan dalam satu 
bekas dengan sama rata. Sesungguhnya mereka daripadaku dan aku daripada mereka. 
(Riwayat al-Bukhari dan Muslim). Maksud “ Sesungguhnya mereka daripadaku dan aku 
daripada mereka” ialah menggambarkan redhanya Nabi s.a.w. dengan tindakan mereka. 
Betapa yang mereka lakukan menepati ketaatan kepada Allah. 

Hadith ini memperlihatkan betapa sikap tolong menolong dan bantu membantu sesama 
sendiri dalam keadaan terdesak sangat dituntut. Demikianlah membeli barangan muslim 
dalam keadaan kekuatan ekonomi tidak berada di tangan umat adalah lebih dituntut. Ini 
bukanlah menggambarkan sikap jumud dan taksub kepada puak. Nabi s.a.w. dalam 
hadith di atas memuji kaum al-'As'ariyin yang sentiasa tolong menolong sesama sendiri 
dan tidak menganggap itu sebagai sikap berpuak yang dicemuh. Sebaliknya baginda 


memuji mereka. Kata al-Syeikh Muhammad al-Mubarak ketika menghuraikan hadith di 
atas: “Sesungguhnya Nabi s. a. w. memerangi 'asabiyyah (perkauman) yang semata-mata 
disebabkan keturunan, lalu menggantikannya dengan ikatan akidah dan prinsip. Namun 
baginda menganggap kaum al-'As'ariyin sebahagian daripada baginda. Ini disebabkan 
prinsip yang sama iaitu jamin-menjamin dan bantu membantu dalam harta. Juga 
membahagikan harta sesama sendiri dalam hal darurat dan keperluan. (Muhammad al- 
Mubarak, Nizam al-Islam, mabadik wa qawa'id 'ammah, m.s. 134, Dar al-Fikr, Beirut). 

Selagi kita tidak dapat membina kekuatan ekonomi umat, sehingga kita mampu berdiri 
dengan sendirinya, kita akan terus menjadi umat yang lemah. Umat wajib terus berusaha 
mengeluarkan berbagai produk dan keperluan sehingga kita tidak bergantung kepada 
orang lain. Setiap individu muslim hanya ada dua pilihan di hadapannya, samada dia 
menjadi pengeluar barangan atau pembeli barang keluaran saudara muslimnya yang lain. 
Mereka yang tidak menyertai kempen ini, melupai bahawa diri mereka adalah satu juzuk 
daripada umat, juga melupai tanggungjawab ukhuwwah islamiyyah. Maulana Abu Hasan 
'Ali al-Nadwi r.h. pemah mengkritik dunia Arab dalam tulisannya dengan menyatakan: 
“Mestilah bagi dunia Arab sebagai dunia Islam bebas (memiliki sendiri) dalam 
perniagaan, harta, industri dan pendidikan. Bangsa mereka tidak boleh memakai 
melainkan apa yang tumbuh di buminya dan ditenun dengan tangannya. . .sesungguhnya 
dunia Arab tidak dapat dapat memerangi Barat- jika keadaan memerlukan demikian- 
selagi meraka memerlukan Barat dalam soal harta, pakaian dan barangan. Tidak ada pena 
yang digunakan untuk menandatangani sesuatu perjanjian dengan Barat, melainkan pena 
tersebut dibuat di Barat. Tidak ada senjata yang digunakan untuk memerangi Barat, 
melainkan senjata itu dibuat di Barat. Sesungguhnya adalah memalukan apabila umat 
Arab tidak dapat mengambil manfaat daripada sumber kekayaan dan kekuatan mereka 
sendiri. Adalah memalukan apabila air kehidupan yang mengalir di dalam urat mereka 
akhirnya sampai ke tubuh orang lain..” (Abu Hasan 'Ali al-Nadwi, Maza khasira al- 
'Alam bi Inhitat al-Muslimin, m. s. 416, cetakan: Maktab al-Sunnah, Kaherah). 

Marilah kita mengambil pengajaran daripada apa yang disebut oleh Maulana Abu Hasan 
'Ali al-Nadwi ini agar kita bersegera membaiki diri dan kekuatan umat. Umat Islam di 
tanahair kita jumlahnya banyak, kita memiliki kuasa membeli yang tinggi, malangnya 
kita tidak tahu bagaimana mengalirkannya dengan tepat 


